Document ID: 32003R0417

Kommissionens forordning (EF) nr. 417/2003
af 6. marts 2003
om fravigelse af forordning (EF) nr. 2535/2001 om gennemførelsesbestemmelser til Rådets forordning (EF) nr. 1255/1999 for så vidt angår importordningen for mælk og mejeriprodukter og åbning af toldkontingenter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved Kommissionens forordning (EF) nr. 509/2002(2), særlig artikel 29, stk. 4, og
ud fra følgende betragtninger:
(1) I forbindelse med kontingent nr. 09.4086 og 09.4554, der er fastlagt ved Rådets forordning (EF) nr. 2475/2000(3) og (EF) nr. 1361/2002(4) om visse indrømmelser i form af EF-toldkontingenter for visse landbrugsprodukter og om tilpasning som en selvstændig overgangsforanstaltning af visse indrømmelser på landbrugsområdet, der er fastsat i Europaaftalen med henholdsvis Slovenien og Litauen, har de slovenske og litauiske myndigheder indført supplerende veterinærkontrol, som sikrer, at mælkepulver, der skal forsendes til EF, opfylder betingelserne i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(5), senest ændret ved direktiv 94/71/EF(6), og i Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf, og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(7).
(2) Da denne veterinærkontrol skabte vanskeligheder for importører med licenser, som var udstedt i første halvår af 2002 for import med oprindelse i Litauen, blev licensernes gyldighedsperiode forlænget til henholdsvis 30. september 2002 og 31. januar 2003 ved Kommissionens forordning (EF) nr. 1333/2002(8) og (EF) nr. 1925/2002(9) som undtagelse fra Kommissionens forordning (EF) nr. 2535/2001(10), senest ændret ved forordning (EF) nr. 2302/2002(11).
(3) Da vanskelighederne stadig består, og da den veterinærkontrol, som de litauiske og slovenske myndigheder gennemførte, desuden bevirkede, at visse erhvervsdrivende midlertidigt fik frataget muligheden for at eksportere mejeriprodukter, bør gyldigheden af de importlicenser, der blev udstedt i januar og juli 2002 i forbindelse med kontingent 09.4554 for Litauen, og de importlicenser, der blev udstedt i juli 2002 i forbindelse med kontingent 09.4086 for Slovenien, forlænges indtil den 30. juni 2003.
(4) Inden erhvervsdrivende med importlicenser, der var udstedt for andet halvår af 2002, begyndte at importere produkter med oprindelse i Letland inden for rammerne af kontingent nr. 09.4549, der er fastlagt i Rådets forordning (EF) nr. 1362/2002 af 22. juli 2002 om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Letland(12), udtog de repræsentative prøver af mælkepulveret. Det viste sig, at hele den disponible lagerbeholdning af mælkepulver i det pågældende land var kontamineret med chloramphenicol, og at de berørte eksportører ikke længere var i stand til at levere de produktmængder, der var indgået kontrakt for, inden udløbet af licensernes gyldighedsperiode.
(5) Gyldigheden af de importlicenser, der blev udstedt i juli 2002 i forbindelse med kontingent nr. 09.4549 for import med oprindelse i Letland, bør derfor forlænges til den 30. juni 2003.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
1. Uanset artikel 16, stk. 3, i forordning (EF) nr. 2535/2001 er importlicenser, der blev udstedt i første og andet halvår af 2002 for import af produkter med oprindelse i Litauen i forbindelse med det kontingent nr. 09.4554, som er anført i bilag I.B.9 til nævnte forordning, gyldige til og med 30. juni 2003.
2. Uanset artikel 16, stk. 3, i forordning (EF) nr. 2535/2001 er importlicenser, der blev udstedt i andet halvår af 2002 for import af produkter med oprindelse i Letland i forbindelse med det kontingent nr. 09.4549, som er anført i bilag I.B.8 til nævnte forordning, gyldige til og med 30. juni 2003.
3. Uanset artikel 16, stk. 3, i forordning (EF) nr. 2535/2001 er importlicenser, der blev udstedt i andet halvår af 2002 for import af produkter med oprindelse i Slovenien i forbindelse med det kontingent nr. 09.4086, som er anført i bilag I.B.10 til nævnte forordning, gyldige til og med 30. juni 2003.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. marts 2003.

Labels: 3
17
15